Medvedev bêre raket en haal heuningkwas uitDaniil Medvedev. Foto: Paul Crock/AFP. Daniil Medvedev is saam met Alexander Zverev en Dominic Thiem die toekoms van manstennis. Die 25-jarige Rus is tans die derde beste speler op ATP-wêreldranglys, maar hy is die afgelope naweek deur Novak Djokovic in die eindstryd van die Australiese Ope verrinneweer. Die Serwiese ster het amok in Melbourne gemaak om sy negende Aussie-titel in te oes. Hy het die eindstryd met 7-5, 6-2 en 6-2 gewen. En Medvedev het waardering vir Djokovic se spel. “Novak tel onder die drie taaiste teenstanders teen wie ek al gespeel het. Wanneer hy saam met Roger Federer en Rafael Nadal besluit om die krane oop te draai, is hulle pleinweg in ’n ander klas,” het hy gesê. Op die internasionale manstennisverhoog is Djokovic goed op koers om die rekord vir die meeste Grand Slam-titels nóg te verbeter. “Ek is tans 25 jaar oud. As ek ook nege Australiese Ope-titels agter my naam wil hê, sal ek elke jaar moet wen totdat ek 34 is. Ek het baie selfvertroue, maar ek dink nie daardie prestasie is binne my vermoë nie,” het Medvedev geskerts.